Тхыбзэм ыпэкIэ кIэмгуе диалектым хэгъэушъхьафыкIыгъэ зэжъупIэ чIыпIэу зэрытыгъэр игъорыгъозэ IэкIэкIэу къызэрэригъэжьагъэр ыкIи ежь-ежьырэу ар «общелитературнэ» бзэм ипшъэрылъхэр зэрихьанхэм зэрэфежьагъэр ошIэ-дэмышIэ Iофэу плъытэнэу щытэп. АщыкIэ апэрэ чэзыоу зигугъу къэпшIымэ хъущтыр ащ имэкъэ зэхэтыкIэкIэ, къохьэпIэ диалектхэм ялъытыгъэмэ, анахь къызэрыкIоу, анахь псыхьагъэу зэрэщытыр ыкIи ащ къыхэкIэу цIыф жъугъэмэ нахь зэралъэIэсрэр, нахь гурыIогъошIу зэрафэхъурэр, егъэджэнымкIэ нахь Iэрыфэгъоу зэрэщытыр ары. Ащ дакIоу кIэгъэтхъыгъэн фаер революцием ыпэкIэ кIэмгуе диалектым, нэмыкIырэ диалектхэм ялъытыгъэмэ, анахь общественнэ пшъэрылъышхо зэшIуихэу зэрэщытыгъэр ары. Ар зэпхыгъэр мары. Адыгеим щыпсэурэ къэбэртаехэр кIэмгуехэм ягъунэгъоу (ары пакIошъ, къуаджэу Улапэ пштэмэ, кIэмгуе къуаджэмэ азфагу ис), зэхэхьэ- зэхэкIэу зэрэщытым фэшI къэбэртаехэр революцием ыпэкIи ежь абзэ дакIоу кIэмгуе диалектым практическэу рыгущыIэнхэм пылъыгъэх ыкIи нэмыкIрэ адыгэ лъэпкъэгъухэу тиреспубликэ исхэм агурыIонхэмкIэ ар агъэфедэщтыгъэ. А естественнэ процессыр тхыбзэр щыIэ зэхъум нахь псынкIэу ыпэкIэ лъыкIотагъ ыкIи къэбэртаехэмкIэ адыгабзэр ятIонэрэ ныдэлъфыбзэу хъугъэ.